**Zmluva o poskytnutí služieb č. xxxx**

**uzatvorená podľa § 269 ods. 2 a nasl. zákona č. 513/1991 Zb. Obchodný zákonník v znení neskorších predpisov (ďalej len „Obchodný zákonník“)**

(ďalej len „Zmluva“)

medzi

**Objednávateľ:**

názov: **Pôdohospodárska platobná agentúra**

sídlo: Hraničná 12, 815 26 Bratislava

IČO: 30794323

štatutárny orgán: Mgr. Jozef Kiss, MA, generálny riaditeľ

Bankové spojenie**:** štátna pokladnica Bratislava

IBAN:

(ďalej len „Objednávateľ“)

**Poskytovateľ:**

Obchodné meno/názov:

sídlo:

IČO:

DIČ

IČ DPH:

štatutárny orgán :

bankové spojenie:

(ďalej len „Poskytovateľ“)

(Objednávateľ a Poskytovateľ ďalej spoločne ako „Zmluvné strany“ alebo jednotlivo ako „Zmluvná strana“)

**Článok I.**

**Úvodné ustanovenie**

Zmluvné strany uzatvárajú túto Zmluvu na základe výsledkov vyhodnotenia ponúk postupom zadávania zákaziek v zmysle zákona č. 343/2015 Z.z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“).

**Článok II.**

**Predmet Zmluvy**

2.1 Predmetom Zmluvy je záväzok Poskytovateľa vo vlastnom mene, na vlastnú zodpovednosť, v rozsahu a za podmienok dohodnutých v tejto Zmluve poskytnúť zabezpečenie plynulej funkčnosti centrálneho zálohovacieho systému Veeam (t.j. dodanie licencie Veeam Backup and replication universal subscription s 3-ročnou podporou a implementačné práce špecifikované v Prílohe č. 1 Zmluvy) (ďalej len „Plnenie“) a záväzok Objednávateľa za riadne a včasné Plnenie vykonané v súlade s podmienkami tejto Zmluvy zaplatiť Poskytovateľovi cenu podľa článku IV. tejto Zmluvy.

**Článok III.**

**Termíny, miesto a spôsob plnenia Zmluvy**

3.1 Poskytovateľ sa zaväzuje poskytnúť Plnenie podľa Článku II. tejto Zmluvy v termínoch uvedených v Prílohe č. 1 Zmluvy, t.j. Poskytovateľ je povinný do 3 mesiacov od dňa nadobudnutia účinnosti Zmluvy dodať licenciu Veeam Backup and replication universal subscription a implementačné práce špecifikované v Prílohe č. 1 a odo dňa dodania licencie je Poskytovateľ povinný po dobu 3 rokov (36 mesiacov) poskytovať k licencii Veeam Backup and replication universal subscription podporu.

3.2 Miesto plnenia predmetu Zmluvy je sídlo Objednávateľa.

3.3 Poskytovateľ je povinný zabezpečiť kvalifikovaný personál podľa požiadaviek Objednávateľa na plnenie predmetu Zmluvy.

Poskytovateľ je povinný pri akejkoľvek zmene člena personálu informovať Objednávateľa a zabezpečiť súlad s požadovanými predpokladmi. Objednávateľ má právo v odôvodnených prípadoch jednotlivých členov personálu Poskytovateľa odmietnuť a požadovať odborne vyhovujúceho špecialistu.

Poskytovateľ je povinný počas celej doby platnosti Zmluvy disponovať potvrdením, že je autorizovaným partnerom spol. VEEAM (Príloha č. 3).

**Článok IV.**

**Zmluvná cena**

4.1 Celková cena za poskytnutie Plnenia v rozsahu Článku II. Zmluvy je stanovená v zmysle zákona č. 18/ 1996 Z. z. o cenách v znení neskorších predpisov a na základe dohody Zmluvných strán, a to vo výške: xx,- EUR bez DPH, t.j. vo výške xx,- s DPH, pričom táto cena je konečná a sú v nej započítané všetky náklady Poskytovateľa potrebné na poskytnutie Plnenia.

**Článok V.**

**Platobné podmienky**

5.1 Poskytovateľovi vzniká právo na zaplatenie ceny uvedenej v Čl. IV tejto Zmluvy riadnym a včasným splnením záväzku v zmysle Čl. II tejto Zmluvy.

5.2 Podkladom pre zaplatenie je faktúra vystavená Poskytovateľom a preukázateľne doručená Objednávateľovi. Poskytovateľ má právo vystaviť faktúru až po riadnom a včasnom poskytnutí Plnenia a jeho prevzatí Objednávateľom a rozpisom poskytnutého Plnenia. Súčasťou Plnenia bude licenčný súbor vygenerovaný VEEAM-om zaslaný na Objednávateľa vrátane vystaveného preberacieho protokolu.

5.3 Všetky faktúry vystavené v zmysle tejto Zmluvy musia obsahovať všetky náležitosti ustanovené podľa zákona č. 222/2004 Z. z. o dani z pridanej hodnoty v znení neskorších predpisov, údaje v zmysle tejto Zmluvy, číslo tejto Zmluvy a číslo bankového účtu uvedené v záhlaví tejto Zmluvy.

5.4 Ak akákoľvek faktúra vystavená v zmysle tejto Zmluvy nebude obsahovať náležitosti dohodnuté v tejto Zmluve, má Objednávateľ právo vrátiť faktúru Poskytovateľovi na prepracovanie. Splatnosť takto vystavenej a vrátenej faktúry sa zruší a nová splatnosť v súlade s bodom 5.5 tohto Článku zmluvy začne plynúť dňom preukázateľného doručenia opravenej a správne vystavenej faktúry.

5.5 Lehota splatnosti riadne vystavenej a doručenej faktúry je do 30 dní odo dňa jej preukázateľného prvého doručenia Objednávateľovi. Faktúru doručí Poskytovateľ do sídla Objednávateľa uvedené v záhlaví tejto Zmluvy.

5.6 Faktúra je uhradená v lehote splatnosti, ak deň odpísania z účtu Objednávateľa je v lehote uvedenej v bode 5.5 tohto článku Zmluvy. Ak deň splatnosti pripadne na sobotu, nedeľu, sviatok, alebo deň pracovného pokoja v Slovenskej republike, posúva sa dátum splatnosti na najbližší nasledujúci pracovný deň.

5.7 Objednávateľ neposkytuje žiadne preddavky ani zálohy a nezodpovedá za omeškanie platieb, ktoré budú zapríčinené zo strany jeho peňažného ústavu.

**Článok VI.**

**Doba platnosti a ukončenie Zmluvy**

6.1 Táto Zmluva sa uzatvára na dobu určitú, a to na 36 mesiacov odo dňa riadne a včasného dodania licencie Veeam Backup and replication universal subscription.

6.2 Zmluvu je možné pred uplynutím doby, na ktorú bola uzatvorená ukončiť:

 a) vzájomnou písomnou dohodou Zmluvných strán,

b) výpoveďou, a to bez uvedenia dôvodu s výpovednou dobou 3 mesiace, ktorá začína plynúť od prvého dňa mesiaca nasledujúceho po mesiaci, v ktorom bola výpoveď doručená druhej Zmluvnej strane,

c) odstúpením od Zmluvy.

6.3 Právo odstúpiť od Zmluvy vzniká porušením povinností dohodnutých Zmluvnými stranami v Zmluve jednou zo zmluvných strán.

6.4 Odstúpenie je možné aj od čiastočne splnenej Zmluvy.

6.5 V prípade podstatného porušenia tejto Zmluvy je odstupujúca strana oprávnená od Zmluvy odstúpiť, ak to písomne oznámi druhej Zmluvnej strane bez zbytočného odkladu po tom, čo sa o tomto porušení dozvedela.

6.6 Zmluvné strany označujú porušenie Zmluvy za podstatné:

a) ak Poskytovateľ preruší poskytovanie Plnenia na dlhšie ako na 30 kalendárnych dní bez súhlasu Objednávateľa, a to z dôvodov spočívajúcich na jeho strane (t. j. na strane Poskytovateľa),

b) ak Poskytovateľ poskytuje Plnenie v rozpore s ustanoveniami tejto Zmluvy,

c) ak Poskytovateľ mešká z dôvodov spočívajúcich na jeho strane s poskytnutím Plnenia viac ako 30 kalendárnych dní,

d) ak nastanú okolnosti uvedené v ust. § 15 zákona o registri partnerov verejného sektora alebo ak Poskytovateľ poruší povinnosti uvedené v článku IX. tejto Zmluvy,

e) strata oprávnenia na vykonávanie činností, ktorá bezprostredne súvisí s predmetom tejto Zmluvy,

f) ak sa preukáže, že Poskytovateľ v ponuke predloženej vo verejnom obstarávaní predložil nepravdivé doklady, alebo uviedol nepravdivé, neúplné, alebo skreslené údaje,

g) ak je voči Zmluvnej strane vedené konkurzné konanie, alebo reštrukturalizačné konanie, je

v konkurze, v reštrukturalizácii, bol proti nej zamietnutý návrh na vyhlásenie konkurzu pre nedostatok majetku,

h) ak Zmluvná strana vstúpila do likvidácie, alebo bola na ňu zriadená nútená správa,

i) ak je voči Zmluvnej strane vedený výkon rozhodnutia (napr. podľa zákona č. 233/1995 Z. z.

o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov, zákona Slovenskej národnej rady č. 563/2009 Z. z. o správe daní (daňový poriadok) a o zmene a doplnení niektorých zákonov a pod.),

j) ak tak ustanovuje osobitný zákon alebo táto Zmluva.

6.7 V prípade, že dôjde k porušeniu tejto Zmluvy, ktoré Zmluvné strany neoznačili ako podstatné, platia pri odstúpení od Zmluvy pravidlá upravené príslušnými ustanoveniami Obchodného zákonníka.

6.8 Oznámenie o odstúpení musí byť podpísané štatutárnym orgánom odstupujúcej Zmluvnej strany a nadobúda účinnosť dňom jeho doručenia do sídla druhej Zmluvnej strany uvedeného v tejto Zmluve.

6.9 V prípade odstúpenia od Zmluvy, zmeny Zmluvy, alebo dočasného prerušenia Plnenia z dôvodu porušenia Zmluvy, zaplatí Zmluvná strana porušiteľa druhej Zmluvnej strane všetky preukázané náklady a škody, ktoré jej z tohto dôvodu vzniknú.

6.10 Ak oprávnená Zmluvná strana nevyužije právo odstúpiť od Zmluvy, vzniká porušujúcej Zmluvnej strane povinnosť pristúpiť na primeranú zmenu Zmluvy v tej časti, ktorá bola porušením dotknutá a uhradiť spôsobenú škodu, ktorá vznikla v súvislosti s porušením záväzku.

**Článok VII.**

**Náhrada škody**

7.1 Zmluvná strana, ktorá poruší svoju povinnosť vyplývajúcu zo Zmluvy, je povinná nahradiť škodu tým spôsobenú druhej Zmluvnej strane. Náhrada škody sa riadi príslušnými ustanoveniami Obchodného zákonníka.

7.2 Každá zo Zmluvných strán je oprávnená požadovať od druhej Zmluvnej strany náhradu škody v celom rozsahu aj v prípade, že ide o porušenie povinnosti druhej Zmluvnej strany, na ktorú sa vzťahuje zmluvná pokuta.

7.3 Poskytovateľ je povinný počas realizácie Zmluvy riadiť svoje činnosti tak, aby nedošlo k poškodeniu majetku Objednávateľa a tretích osôb. Za vzniknutú škodu zodpovedá Poskytovateľ v plnom rozsahu. Škody, ktoré spôsobí Poskytovateľ na majetku Objednávateľa alebo na majetku tretích osôb, je povinný Poskytovateľ odstrániť na svoje náklady v primeraných termínoch určených Objednávateľom.

7.4 Ak Poskytovateľ neodstráni škody spôsobené na majetku Objednávateľa alebo na majetku tretích osôb v lehote určenej Objednávateľom v písomnej výzve, je Objednávateľ oprávnený tieto škody odstrániť sám, pričom Poskytovateľ je povinný uhradiť Objednávateľovi všetky náklady s tým súvisiace na základe osobitnej faktúry vystavenej Objednávateľom, ktorej lehota splatnosti je do 30 dní od jej preukázateľného doručenia Poskytovateľovi.

**Článok VIII.**

**Zmluvná pokuta**

8.1 V prípade omeškania s poskytnutím Plnenia zo strany Poskytovateľa je Objednávateľ oprávnený fakturovať Poskytovateľovi zmluvnú pokutu vo výške 0,05 % z ceny Plnenia , uvedenej v článku V. tejto Zmluvy za každý aj začatý deň omeškania.

8.2 Splatnosť uplatnených sankcií v zmysle tohto článku zmluvy je do 30 dní odo dňa preukázateľného doručenia príslušnej faktúry druhej Zmluvnej strane. Platby za ne budú uhrádzané výlučne bezhotovostne na bankové účty uvedené v záhlaví tejto Zmluvy.

8.3 Zaplatením zmluvnej pokuty nie je dotknutý nárok na náhradu škody vzniknutej škody, pričom zmluvná pokuta sa nezapočítava na náhradu škody.

**Článok IX.**

**Ostatné ustanovenia**

9.1 Poskytovateľ je povinný pri plnení tejto Zmluvy postupovať s odbornou starostlivosťou a dodržiavať všeobecne záväzné predpisy, technické normy a podmienky tejto Zmluvy.

9.2 V prípade, ak sa Poskytovateľ zapisuje do registra partnerov verejného sektora (ďalej len „register") v zmysle zákona o registri partnerov verejného sektora, zaväzuje sa, že bude v registri zapísaný aspoň počas doby trvania tohto zmluvného vzťahu. Poskytovateľ sa zároveň zaväzuje zapísať sa do registra aj kedykoľvek počas trvania tohto zmluvného vzťahu, pokiaľ dôjde k takej zmene okolností, ktorá zápis Poskytovateľa do registra v zmysle zákona o registri partnerov verejného sektora vyžaduje.

9.3 Poskytovateľ je povinný oznámiť Objednávateľovi všetky zmeny, ktoré budú v registri podľa bodu 10.2 tohto Článku Zmluvy vo vzťahu k nemu vykonané, a to do 5 dní, odkedy k zápisu zmeny do registra došlo.

9.4 Ak si Poskytovateľ nesplní povinnosti uvedené v bode 9.2 tohto Článku Zmluvy alebo ak nastanú okolnosti uvedené v ust. § 15 zákona o registri partnerov verejného sektora, Objednávateľ je oprávnený neplniť, čo mu ukladá táto Zmluva, pričom nie je v omeškaní a toto neplnenie sa nepovažuje za porušenie Zmluvy. Poskytovateľ nie je oprávnený uplatňovať si v tomto prípade voči Objednávateľovi akúkoľvek náhradu škody alebo sankcie.

9.5 V prípade, ak Zhotoviteľ so súhlasom Objednávateľa zabezpečuje plnenie jednotlivých častí Zmluvy prostredníctvom subdodávateľov, je povinný povinnosťami, vyplývajúcimi mu z tejto Zmluvy, preukázateľne zaviazať i svojich subdodávateľov, pritom však nesie voči Objednávateľovi rovnakú zodpovednosť, ako keby tieto povinnosti plnil sám. V prípade, že bude predmet zákazky alebo jeho časť realizovaná subdodávateľom, Zhotoviteľ je povinný predložiť Objednávateľovi zoznam subdodávateľov a údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia, ktorý bude tvoriť Prílohu č. 2 tejto Zmluvy.

9.6 Poskytovateľ sa zaväzuje pri podpise tejto Zmluvy uzatvoriť s Objednávateľom Zmluvu o zabezpečení plnenia bezpečnostných opatrení a notifikačných povinností a Dohodu o mlčanlivosti a ochrane dôverných informácií. Nesplnenie si tohto záväzku Poskytovateľom sa považuje za podstatné porušenie tejto Zmluvy a Objednávateľovi vznikne právo na odstúpenie od tejto Zmluvy.

9.7 Poskytovateľ je povinný strpieť výkon kontroly/auditu/overovania oprávnenými osobami poverenými výkonom kontroly/auditu/overovania súvisiaceho s predmetom tejto Zmluvy a poskytnúť im všetku potrebnú súčinnosť. Oprávnené osoby na výkon kontroly/auditu/ overovania sú najmä:

1. riadiaci orgán pre príslušný operačný program a ním poverené osoby,
2. útvar následnej finančnej kontroly a ním poverené osoby,
3. Najvyšší kontrolný úrad SR, príslušná Správa finančnej kontroly, Certifikačný orgán a nimi poverené osoby,
4. orgán auditu, jeho spolupracujúce orgány a nimi poverené osoby,
5. splnomocnení zástupcovia Európskej Komisie a Európskeho dvora audítorov,
6. osoby prizvané orgánmi uvedenými v písm. a) až e) v súlade s príslušnými právnymi predpismi SR a EÚ.

**Článok X.**

**Záverečné ustanovenia**

10.1 Práva a povinnosti Zmluvných strán, ktoré nie sú upravené touto Zmluvou, sa riadia právnymi predpismi SR, najmä ustanoveniami Obchodného zákonníka.

10.2 Všetky spory, ktoré vzniknú z plnenia tejto zmluvy budú Zmluvné strany riešiť predovšetkým dohodou a vzájomným rokovaním.

10.3 Akákoľvek zmena tejto Zmluvy sa môže urobiť len formou chronologicky očíslovaných písomných dodatkov k nej, ak nie je v tejto Zmluve uvedené inak.

10.4 Táto zmluva je vyhotovená v piatich rovnopisoch, pričom Objednávateľ obdrží po tri vyhotovenia a Poskytovateľ po dve vyhotovenia.

10.5 Táto Zmluva nadobúda platnosť dňom jej podpísania oboma Zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv v zmysle ustanovenia § 47a ods. 1 Občianskeho zákonníka.

10.6 Zmluvné strany vyhlasujú, že táto Zmluva bola uzatvorená slobodne a vážne, určite a zrozumiteľne, nie v tiesni a za nápadne nevýhodných podmienok a na znak súhlasu so Zmluvou k nej pripájajú svoje podpisy.

10.7 Žiadna zo Zmluvných strán nie je oprávnená svoju pohľadávku postúpiť inému.

Neoddeliteľnou súčasťou tejto zmluvy sú prílohy:

Príloha č. 1 – Špecifikácia poskytovaných služieb,

Príloha č. 2 – Zoznam subdodávateľov,

Príloha č. 3 – Potvrdenie Poskytovateľa, že je autorizovaným partnerom spol. VEEAM.

V Bratislave, dňa \_\_\_\_\_\_\_\_\_\_\_\_ V Bratislave. dňa \_\_\_\_\_\_\_\_\_\_\_\_\_

za Objednávateľa za Poskytovateľa

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mgr. Jozef Kiss, MA

generálny riaditeľ

**Príloha č. 1 – Špecifikácia poskytovaných služieb**

Licencie s 3-ročným supportom

3 roky subskripcia – 110 inštancií (11 bundles)

|  |  |  |  |  |
| --- | --- | --- | --- | --- |
| SKU | P/S | Jednotka  | Veeam popis | Počet socketov |
| P-VBRVUL-0I-SU3YP-00 | Subscription Upfront Billing | 10 Instances | Veeam Backup & Replication Universal Subscription License. Includes Enterprise Plus Edition features. 3 Years Subscription Upfront Billing & Production (24/7) Support. Public Sector. | 11 |

Poskytovateľ je povinný doložiť potvrdenie o dodaní licencie.

Implementačné práce

|  |
| --- |
|  |
| * Projektové vedenie
 |
| 1. Analýza IT infraštruktúry a využívania zdrojov- kontrola nastavení a dostupnej kapacity úložísk (StoreOnce, páskové mechaniky)- kontrola aktualizácií na Hyper-V serveroch- kontrola správy Hyper-V prostredia cez Failover Cluster Manager/ resp. System Center VMM- analýza klientov (OS, použitá kapacita pre nasledovné rozdelenie do logických backup skupín) |
| 2. Návrh architektúry a nasadenie IT infraštruktúry  |
| 3. Príprava a nasadenie IT infraštruktúry- Inštalácia Veeam B&R server- Konfigurácia repozitárov StoreOnce catalyst Store- Konfigurácia Veeam Transport pre HyperV hosty a pridanie do Veeam Infrastructure- konfigurácia zálohy Veeam serveru vrátane databázy |
| 4. Integrácia do siete LAN a SAN- konfigurácia sieťových interface pre Veeam a Veeam Transport- špecifikácia požiadaviek pre firewall- Integrácia diskových polí 3PAR pre Storage Snapshot, konfigurácia Veeam Storage Snapshot backup |
| 5. Integrácia do manažment prostredia- Aplikačný backup pre Active Directory a SQL servery vo virtuálnom prostredí (Guest Account)- Zasielanie notifikácií správcom systémov a záloh- konfigurácia Veeam Instant recovery (spustenie zo zálohy) |
| 6. Testovania funkčnosti a migračných postupov- Testovanie zálohovacích úloh pre backup Hyper-V prostredia- Otestovanie obnovy pomocou VM restore |
| 7. Migrácia dát a aplikácií na nové prostredie - vytvorenie zálohovacích úloh a ich naplánovanie |
| 8. Ladenia a optimalizácia prevádzky - 14 dňový monitoring zálohovania a zabehnutie prevádzky |
| 9. Akceptačné testy- ukážka záloha/obnova podľa požiadavky zákazníka |
| 10. Dokumentácia nasadenia  |
| 11. Zaškolenie obsluhy  |

Kompletná realizácia implementačných prác vrátane dodanie licencii je požadovaná do 3 mesiacov (90 dni) od účinnosti zmluvy.

**Príloha č. 2 – Zoznam subdodávateľov**

**Príloha č. 3 – Potvrdenie Poskytovateľa, že je autorizovaným partnerom spol. VEEAM**